
[bookmark: _Toc0]Ismét nő a madárinfluenza kockázata: kiemelten fontos a járványvédelem
A vadmadarak őszi vonulásával fokozódik a madárinfluenza baromfiállományokba történő behurcolásának kockázata, amit a Nemzeti Élelmiszerlánc-biztonsági Hivatal (Nébih) laboratóriumában egyre több pozitív vadmadár minta is jelez. A Nébih felhívja valamennyi baromfitartó figyelmét, hogy a járványvédelmi előírásokat az ország teljes területén szigorúan és következetesen be kell tartani, a magas kockázatúnak minősített járásokban pedig további szigorúbb intézkedések is érvényben vannak.
A vadon élő madarak őszi vonulásával ismét fokozódik a madárinfluenza baromfiállományokba történő behurcolásának kockázata. Az európai tapasztalatokhoz hasonlóan a Nébih laboratóriuma is egyre több vadmadárból mutatja ki a vírus jelenlétét. A növekvő kockázat miatt dr. Nemes Imre országos főállatorvos a 2/2026. számú országos főállatorvosi határozatban október közepén elrendelte Magyarország magas kockázatúnak azonosított járásaiban a kereskedelmi célból baromfit tartó gazdaságokban az állatok zártan tartását, míg a nem kereskedelmi célú állományok esetében az állatok fedett helyen történő etetését és itatását. Utóbbi állományok zártan tartása szintén ajánlott.
Az odafigyelés és az óvatosság az ország teljes területén elengedhetetlen, hiszen a vírus vadmadarak közvetítésével bárhol megjelenhet. Kiemelten fontos a házi és a vadon élő madarak közötti közvetlen vagy közvetett érintkezés lehetőségének minimálisra csökkentése. A baromfit zárt helyen kell etetni és itatni, a takarmányt és az almozásra használt anyagokat pedig vadmadaraktól védett helyen kell tárolni. Gondoskodni kell a telepekre történő be- és kilépés szabályainak betartásáról, a megfelelő személyi és tárgyi higiéniáról, valamint a fertőtlenítés következetes alkalmazásáról. Betegségre gyanút adó tünetek vagy szokatlan elhullás esetén haladéktalanul értesíteni kell az állatorvost. A Nébih ismételten felhívja a figyelmet arra, hogy a 3/2017. számú országos főállatorvosi határozatban előírt járványvédelmi minimumfeltételek betartása az ország teljes területén kötelező, nem csak a magas kockázatúnak minősített járásokban!
A járványvédelmi előírások szigorú és következetes betartása valamennyi baromfitartó közös érdeke és felelőssége. A megelőzés kulcsfontosságú az állományok egészségének megőrzése és a súlyos gazdasági károkkal járó járványok elkerülése érdekében. Fontos hangsúlyozni, hogy ezek az intézkedések nemcsak a madárinfluenza, hanem a vadmadarakban szintén jelen lévő baromfipestis (Newcastle-betegség) baromfiállományokba történő behurcolásának kockázatát is csökkentik.
A madárinfluenzával kapcsolatos aktuális információk, a járványvédelmi előírások elérhetőek a Nébih tematikus oldalán: https://portal.nebih.gov.hu/madarinfluenza

